《参曹溪道场宿憨师影堂作》
明代·黎遂球

大教齐事理，凡心交信疑。四大示所聚，天人显卢师。

顽仙既远遁，毒龙亦恒依。作用有显秘，知量无参差。

后起仰高踪，途辙何合离。法兴金固城，旨沛汤浚池。

嗟予蹑形影，淑问启新知。兹来仰堂构，摄心睹威仪。

馀磬入松风，高钟旋翠微。廊棂窈窕转，塔槛玲珑施。

香烟界溪流，灯月藏山辉。晦息意乍定，梵声发尝期。

共叹中兴功，俯礼无异祠。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。